text: Efterlyser vidner i drabssag
  20 april 2012 kl. 15.41
  Sydøstjyllands Politiet efterlyser vidner i sagen om den døde mor til to, der blev fundet i Hedeby ved Give torsdag. Bl.a. oplysninger om den bil, som kvindens eksmand har brugt.
  Den 38-årige litauer blev fredag eftermiddag fængslet i fire uger, sigtet for drab. 
  Derfor har politiet brug for oplysninger i efterforskningen. Bl.a. om en sort Audi A6, som den afdødes mand har brugt. Politiet har offentliggjort fotos af bilen. 
  - Vi er meget interesserede i, om nogen har set den pågældende bil i området omkring drabsstedet, siger liniechef ved Sydøstjyllands Politi, fungerende politiinspektør Brian Olsen, til TV SYD.
  
  Radius på fem kilometer
  - Vi vil gerne vide, om bilen har været i området i en radius på fem-ti kilometer omkring ejendommen, hvor kvinden blev fundet kl. 12.42 torsdag. Specielt interesserer tidsrummet mellem kl. seks og kl. ti os, tilføjer han. 
  Eksmanden og hans lillebror blev anholdt ved 19-tiden torsdag. Den 28-årige blev i første omgang sigtet, men han er renset og løsladt. 
  Henvendelser om sagen til Sydøstjyllands Politi telefon 7628 1448 eller 1-1-4.
  